Óvíst er hvort bóluefni sem notuð hafa verið gegn kórónuveirunni til þessa dugi til að halda niðri nýju afbrigði sem greint var frá í Suður-Afríku í gær. Í ráði er að stöðva flugferðir frá löndum í sunnanverðri Afríku til Evrópuríkja. Hlutabréfavísitölur í Asíu og Evrópu hafa fallið í dag vegna tíðindanna.
Nýtt afbrigði kórónuveirunnar sem uppgötvaðist í Suður-Afríku veldur áhyggjum víða um heim. Flugferðir frá löndum í sunnanverðri Afríku hafa þegar verið stöðvaðar í nokkrum löndum til að koma í veg fyrir útbreiðslu þess. Óvíst er að hvort þau bóluefni sem notuð hafa verið gegn öðrum afbrigðum dugi.
Heilbrigðisyfirvöld í Suður-Afríku greindu í gær frá hinu nýja afbrigði veirunnar. Að þeirra sögn stökkbreytist það hratt og smitast hratt manna á milli.
Maria Van Kerkhove, yfirmaður sérfræðihóps Alþjóðaheilbrigðisstofnunarinnar sem fjallar um kórónuveirunna, sagði á fundi með fréttamönnum í Genf í morgun að suður-afrísku sérfræðingarnir hefðu unnið gott starf. Enn sem komið er væri lítið vitað um þetta nýja afbrigði en boðað hefði verið til aukafundar í dag til að fara í saumana á málinu; ekki til að valda ótta heldur vegna þess að hópurinn væri til staðar og hægt væri að kalla hann saman til að kanna hvað sé á seyði.
Van Kerkhove bætti því við að nokkrar vikur kynnu að líða þar til áhrif veirunnar hefðu verið brotin til mergjar.
Tíðindin af hinu nýja afbrigði hafa víða valdið titringi. Hlutabréfavísitölur í Asíu féllu í viðskiptum í dag og hið sama gerðist í kauphöllum í Evrópu í morgun. Forseti framkvæmdastjórnar Evrópusambandsins kvaðst í morgun vilja stöðva allar flugferðir frá löndum í sunnanverðri Afríku að sinni. Þjóðverjar og Ítalir hafa bannað flug frá Suður-Afríku frá deginum í dag og Bretar stöðvuðu allt flug frá sex löndum sunnanverðri Afríku frá hádegi. Sajid Javid heilbrigðisráðherra sagði í viðtali við BBC að nýja afbrigðið kynni að breiðast hraðar út en delta-afbrigðið og bóluefni sem fyrir eru dygðu mögulega verr gegn því en hinum.
Ráðherrann tók fram að enn hefði nýja afbrigðið ekki greinst í Bretlandi, en réttast væri að grípa til harðra aðgerða til að verja það sem þegar hefði áunnist.
Erlendir vísindamenn eru í vafa um hvort bóluefnin sem hafa verið notuð gegn kórónuveirunni til þessa dugi til að halda niðri nýju afbrigði sem nýlega greindist fyrst í Suður-Afríku. Flugferðir hafa verið stöðvaðar víða frá sunnanverðri Afríku til Evrópuríkja. Hlutabréfavísitölur hafa fallið í dag vegna tíðindanna.